**הוראת מנכ''ל חלוקת מכסות ליבוא מזון בפטור ממכס או במכס מופחת מס' 2.7**

1. **כללי**
	1. מדינת ישראל חתומה על הסכמי אזור סחר חופשי מול מדינות וגושי הסחר, כשבמסגרתם נקבעות מכסות ליבוא בפטור ממכס או במכס מופחת. הוראה זו תחול על מכסות שנקבעו בהסכמי הסחר שבתוקף, לרבות השינויים שיחולו בהם מעת לעת.
	2. בנוסף, ממשלת ישראל קובעת מעת לעת מכסות נוספות על מנת לקדם מדיניות שעל סדר היום.
	3. רשימת כלל המכסות המחולקות על ידי משרד הכלכלה והתעשייה תפורט בנספח 1. כל מכסה תחולק בנפרד בהתאם לקוד מכסה הקבוע במערכות המכס.
2. **מטרה**

ההוראה באה להסדיר את חלוקת המכסות באמצעות מתן רישיונות ליבוא בפטור ממכס. ההוראה קובעת את אופן הגשת הבקשות להקצאת רישיון לייבוא בפטור ממכס או מכס מופחת, אופן עבודת ועדת המכסות, עיקרי עקרונות הקצאת המכסות, הליכי הנפקת רישיונות היבוא במכסה לאלו שהוקצתה להם מכסה והיבטים הנוגעים לפיקוח, אכיפה וסנקציות. התנאים לחלוקת מכסות באמצעות הליכים תחרותיים מפורטים בנפרד במסגרת הליכים תחרותיים שיפורסמו מדי שנה.

1. **הגדרות**
	1. **"אגודה שיתופית"**

כמשמעותה בפקודת האגודות השיתופיות.

* 1. **"היקף הפעילות"**

הכמות השנתית המשמשת את המבקש לייצור או הכמות אשר יובאה על ידו בשנה הקודמת.

* 1. **"המינהל"**

מינהל יבוא.

* 1. **"המשרד"**

משרד הכלכלה והתעשייה.

* 1. **"הוועדה"**

הוועדה לחלוקת מכסות כמשמעותה בסעיף 12 להוראה זו.

* 1. **"חברה בע"מ"**

כהגדרתה בחוק החברות, התשנ"ט-1999.

* 1. **"חברה מפרה"**

חברה או חברת חוץ אשר רשם החברות רשם אותה במרשם החברות כחברה מפרת חוק לפי סעיף 362א לחוק החברות, התשנ"ט - 1999 כפי תוקפו מעת לעת.

* 1. **"יבוא משותף"**

שיתוף פעולה בין שניים או יותר לפי הסכם בין בכתב ובין בעל פה לייבוא טובין מאותו ספק.

* 1. **"יבואן ותיק"**

אחד מאלה:

* + 1. חברה בע"מ, אגודה שיתופית או שותפות רשומה אשר יבאה מוצר מזון כלשהו, בכמות שלא תפחת מ- 20 טון במצטבר לשנה במכס מלא כמפורט בצו תעריף המכס או בצו היטלי סחר, במשך שלוש שנים במצטבר במהלך חמש השנים שקדמו למועד האחרון להגשת בקשה למכסה.
		2. חברה בע"מ, אגודה שיתופית או שותפות רשומה אשר ייבאה מוצרי מזון לפי פרטי מכס 0402, 0404, 0405 בכמות שלא תפחת מ- 10 טון במשך שנה קלנדרית אחת לפחות במהלך שלוש השנים שקדמו למועד האחרון להגשת בקשה למכסה וכן לא עסק ביבוא מוצרי מזון אחרים בשנה זאת.
	1. **"יבואן חדש"**

חברה בע"מ, אגודה שיתופית או שותפות רשומה העוסקת בתחום המזון שאינו יבואן ותיק ואשר צרף אישור רואה חשבון המעיד על פעילותו כיבואן בתחום היבוא בשנה האחרונה שקדמה להגשת הבקשה למכסה.

* 1. **"יבואן תעשייה"**

מבקש אשר משתמש בטובין המיובאים על ידו במסגרת המכסות, כחומר גלם ליצור במפעלו ולא משווק אותם כמוצר מוגמר. לעניין הגדרה זו, "ייצור" - לרבות אריזה או בקבוק.

* 1. **"מכסה"**

אחת משתיים:

* + 1. כמות של טובין שלגביה נקבע בהסכם סחר עם מדינה או ארגון, שתיובא בפטור מלא או חלקי ממכס או מהיטל (להלן: "**מכסה מנדטורית**").
		2. כמות של טובין שלגביה נקבע על-ידי הממשלה כי תיובא בפטור מלא או חלקי ממכס או היטל, כדי לקדם מדיניות שעל סדר היום (להלן: "**מכסה וולונטרית**").
	1. **"מכסה בעלת ביקוש גבוה"**

מכסה מנדטורית המפורטת בנספח 2 ואשר בשלוש השנים שקדמו לשנת החלוקה המבוקשת, הביקוש למכסה עלה על ההיצע.

* 1. **"צו היטלי סחר"**

צו היטלי סחר ואמצעי הגנה (היטל יבוא הנובע מהסכם העדפה)(הוראת שעה), התשפ"א- 2020.

* 1. **"צו תעריף המכס"**

צו תעריף המכס והפטורים ומס קניה על טובין, התשע"ז-2017.

* 1. **"קבוצת חברות"**
		1. חברת בת, חברה קשורה, חברה מסונפת וחברה השולטת או בשליטה עקיפה או ישירה של כל אחת מאלה, ולרבות החזקה או בעלות בחברות אלה כהגדרתם וכמשמעותם בחוק ניירות ערך, תשכ"ח-1968.
		2. חזקה לעניין הוראה זו כי חברות בבעלות "בן משפחה", כהגדרתן בחוק ניירות ערך, תשכ"ח-1968,הינן חברות קשורות.
	2. **"שוק מבורקד"**

שוק הכולל קמעונאים ויצרנים בתחום המזון ומוצרי צריכה שוטפים, המדווחים למאגר נתונים עסקי את נתוני המוצרים הנמכרים בקופות בנקודות מכירה. **"שותפות רשומה"**

כהגדרתה בפקודת השותפויות [נוסח חדש], תשל"ה-1975.

* 1. **"עוסק מורשה"**

כהגדרתו בחוק מס ערך מוסף, התשל"ו – 1975.

* 1. **"עסק קטן"**

עסק בעל מחזור מכירות בין 1 ל - 20 מיליון ש"ח בשנת הכספים שקדמה למועד האחרון להגשת הבקשות.

1. **תנאי סף להגשת בקשה לכל סוגי המכסות**
	1. המבקש הינו יבואן ותיק או יבואן חדש**.** עבור מכסה המפורטת בנספח 5 (מכסות המחולקות בשיטת כל הקודם זוכה), רשאי להגיש גם מבקש שהינו רשום כעוסק מורשה.
	2. המבקש רשום בשירות המזון הארצי במשרד הבריאות, למעט אם בתיאור פרט המכס במכסה נקבע כי אינו ראוי למאכל אדם. במקרה של יבוא מכסה המיועדת למזון לבעלי חיים – המבקש רשום בשירותים הווטרינריים במשרד החקלאות ופיתוח הכפר.
	3. המבקש אינו בעל חשבון מוגבל ואינו נמצא בהליך של כינוס נכסים או פירוק ואין לו חובות לרשם החברות במשרד המשפטים או לרשויות המס או חובות בלתי מוסדרים למשרד הכלכלה והתעשייה. המבקש אינו מוגדר כחברה מפרה ואינו בהתראה לפני רישום כחברה מפרה.
	4. במידה והמבקש הוא חלק מקבוצת חברות, כהגדרתה בסעיף 3.17, לא הוגשה בקשה אחרת על ידי מי מחברי קבוצת החברות. תנאי סף זה לא יחול במקרה של חלוקת מכסה מנספח 5 (מכסות המחולקת בשיטת כל הקודם זוכה), בנסיבות בהן לא קיים ביקוש למלוא המכסות על ידי חברות שאינן קשורות.
	5. מנימוקים שירשמו הוועדה רשאית לקבוע תנאי סף נוספים בעת פרסום המכסה, בהתאם לשיקול דעתה.
2. **אמות מידה לחלוקת המכסות**
	1. הוועדה, בבואה לחלק את המכסות, תהא רשאית לשקול, בין יתר השיקולים, גם שיקולי מדיניות כגון שיקולים הנוגעים להפחתת יוקר המחייה, הגברת התחרות במשק בדגש על היקף פעילותו וגודלו של מבקש מכסת הייבוא, והעדפת עסקים קטנים. מקום ששקלה הוועדה שיקולי מדיניות כאמור, תציין שיקולים אלו בפרוטוקול הוועדה.
	2. הוועדה תשקול את תרומת המבקש לשרשרת הערך של היבוא וההפצה של המוצר המיובא במסגרת המכסה לרבות הפחתת פערי התיווך, הורדת המחיר לצרכן ותשקול להעדיף מבקשים שתרומתם לשרשרת הערך גבוהה. יובהר כי מבקש המוכר מכסתו ישירות לצרכן, תחשב תרומתו לשרשרת הערך של המוצר גבוהה.
	3. הוועדה תשאף להבטיח ניצול מירבי של המכסות הקבועות בהסכמי הסחר הבינ"ל הנזכרים בסעיף 1.1 להוראה.
	4. הוועדה תשאף לחלק כמויות מסחריות.
	5. הוועדה תהא רשאית לשקול את שיעור המכסה שיימכר לשוק המבורקד בהליכים תחרותיים.
	6. הוועדה רשאית בחלוקת מכסות של חומר גלם להעדיף את יבואני התעשייה על פני מבקשים אחרים במטרה לצמצם את פערי התיווך.
	7. הוועדה תחלק את המכסה המיועדת ליבואני תעשייה כפי שנקבע בסעיף 5.6 לעיל, באופן יחסי לשימוש שעשה המבקש באותו מוצר בשנה החולפת. על אף האמור לעיל, רשאית הוועדה לחלק את המכסה באופן אחר, לפי שיקול דעתה ומנימוקים שירשמו.
	8. הוועדה תקבע כי חלק מן המכסה המיועדת למבקשים שאינם יבואני תעשייה, שלא יפחת מ 10%, יחולק ליבואנים חדשים במטרה לעודד כניסה של מתחרים חדשים. במקרים חריגים הוועדה רשאית שלא להקצות מכסה ליבואנים חדשים או להקצות להם מכסה פחותה במקרים הבאים:
		1. במידה והוועדה סבורה כי ההקצאה שתחולק כתוצאה מכך הינה בכמות שיש סבירות גבוהה שאין כדאיות לייבאה ולכן קיימת סבירות גבוהה כי המבקש לא ינצל את המכסה.
		2. במידה וקיים מיעוט של בקשות של יבואנים חדשים ביחס לכמות המכסה שמיועדת להקצאה למבקשים אלה.
		3. על אף האמור לעיל, רשאית הוועדה לקבוע כי יבואן חדש לא יקבל רישיון ליבוא של כמות גדולה מזו שקיבל יבואן ותיק.
	9. הוועדה רשאית להקצות 15% מהמכסה לעסקים קטנים, כהגדרתם בסעיף 3.19, במטרה לעודד כניסתם לענף.
	10. הוועדה רשאית להעדיף בחלוקת מכסה, יבואן ותיק, כמשמעותו בסעיף 3.9 לעיל, אשר הוכיח כי יבא בעבר את אותו פרט מכס בגינו ביקש מכסה ושילם עליו מכס או היטל מלאים. מבקש המעוניין כי הוועדה תתחשב ביבוא כאמור, יצרף לבקשתו להקצאת מכסה רשימונים בגין יבוא על שמו בשנה החולפת בסך 10 טונות לפחות. כן רשאית הוועדה להעדיף יבואן חדש שהוכיח כי יבא בשנה שקדמה להקצאת המכסה את אותו פרט מכס במכס מלא בסך של 5 טונות לפחות.
	11. הוועדה רשאית, להעדיף מבקשים אשר יוכלו, בכפוף לכל דין, להתחייב למכירת הטובין במחיר הנמוך ביותר לצרכן.
	12. הוועדה רשאית להגביל את הקצאת מכסות הייבוא למוצר של המבקש ככל שנתח השוק שלו בשוק המקומי במוצר המבוקש, גדול יותר.
	13. בהתקיים נסיבות מיוחדות, הוועדה רשאית, בעת חלוקת המכסות, לשקול שיקולים נוספים שאינם מצוינים באמות המידה, בהתאם לשיקול דעתה. שיקולים אלו ירשמו בפרוטוקול הוועדה.
3. **שיטת חלוקת המכסות לייבוא מזון**
	1. הקצאת המכסות לסוגי היבואנים המנויים בהוראה תערך, ככלל, לפי אחת משיטות החלוקה הבאות:
		1. כל הקודם זוכה;
		2. חלוקה שווה;
		3. חלוקה לפי היקף פעילותו וגודלו של הגוף המבקש מכסת יבוא;
		4. הגרלה בנוכחות חברי הוועדה;
		5. חלוקה בהתאם לביקוש (כאשר נמצא כי היצע המכסות עולה על הביקוש);
		6. חלוקה לפי ניצול הקצאה קודמת של אותה מכסה למעט ליבואן חדש;
		7. הליך תחרותי;
	2. הוועדה תהיה רשאית מנימוקים שירשמו בפרוטוקול הוועדה לקבוע שיטת חלוקה אחרת שאינה מנויה בסעיפים 6.1.1 עד 6.1.7.
	3. יובהר, כי הוועדה תהיה רשאית לבחור בשיטה המתאימה ביותר, בין היתר לפי מספר המבקשים העומדים בתנאי הסף, סוג וכמות המכסה העומדת לחלוקה.
	4. כמפורט בנספחים להוראה זו, חלק מהמכסות יחולקו באופן בו חלק מהכמות תוקצה בחלוקה הראשונה של המכסות וחלק מהכמות תוקצה בחלוקה השנייה של המכסות לרבות היתרות. סוגי המכסות ושיעורי חלוקתן מפורטים בנספחים 2-5 או בפרסומי הוועדה כמפורט בסעיף 16.
4. **סוגי המכסות**
	1. מכסות מנדטוריות בעלות ביקוש גבוה, תפורטנה בנספח 2.
	2. מכסות מנדטוריות המחולקות על ידי ועדת המכסות, למעט מכסות בעלות ביקוש גבוה, תפורטנה בנספח 3.
	3. מכסות וולונטריות המחולקות על ידי הוועדה תפורטנה בנספח 4.
	4. מכסות המחולקות ע"י מרכזת הוועדה בשיטת כל הקודם זוכה תפורטנה בנספח 5.
	5. מכסות שקבעה הוועדה שתחולקנה באמצעות הליך תחרותי, תפורטנה בנספח 6 ויפורסם בגינן הליך תחרותי.
	6. הוועדה תהיה רשאית לחלק מכסות נוספות אף אם לא תופענה בנספחים המפורטים לעיל.
5. **אופן חלוקת המכסות**
	1. הוועדה רשאית לחלק במהלך כל השנה את המכסות המיועדות למימוש בשנה העוקבת.
	2. **מכסות מנדטוריות בעלות ביקוש גבוה**
		1. תוקף רישיון היבוא יהיה עד ליום 31.12 לשנת ההקצאה. רישיון היבוא שיונפק הינו אישי ואינו ניתן להארכה.
		2. **חובות מקבל הרישיון:**
			1. על היבואן לייבא 40% מהכמות הנקובה ברישיון עד ליום 31.5. ככל שהיבואן לא עמד באבן דרך זו, תישלל יתרת המכסה שהוקצתה לו.
			2. יבואן שלא ניצל 85% מהכמות שהוקצתה לו ברישיון היבוא עד למועד חלוקת היתרות, לא יהיה זכאי להקצאת מכסות בחלוקת היתרות.
			3. יבואן שלא ניצל 85% מהכמות שהוקצתה לו ברישיון היבוא עד לסוף השנה, לא יהיה זכאי להקצאת מכסות בשנה שלאחר מכן.
			4. במכסות התואמות קוד מכסה לפי מחשבי המכס 2205 ו-2217 לא תחול חובת ייבוא של 40% עד ליום 31.5.
			5. על אף האמור בסעיף 8.2.2.1 רשאית הוועדה להאריך את אבן הדרך לניצול המכסה במקרים הבאים:
				1. היבואן הציג בפני ועדת המכסות שטר מטען עד לתאריך 31.5 המעיד כי הסחורה הושטה לישראל. במקרה דנן, רשאית מרכזת ועדת המכסות להתחשב בכמות אשר בשטר המטען כחלק מהכמות אשר נוצלה ברישיון לשם בחינת עמידה באבן הדרך.

במידה והכמות הכוללת שתנוצל ברישיון עם שחרור הסחורה תהא קטנה מאחוז הניצול הנדרש באבן הדרך, רשאית מרכזת הוועדה להקטין את הכמות ברישיון בהתאם לכמות שהושטה לישראל.

* + - * 1. במקרים חריגים כגון: שביתה בנמל המוצא, פגעי מזג האוויר, כוח עליון וכיוצ"ב, שינומקו בכתב ויגובו בכל האסמכתאות הרלוונטיות רשאי היבואן להגיש בקשה לוועדת המכסות להארכת מועד בחינת ניצול אבן הדרך ברישיון שניתן לו. בקשה להארכת המועד תוגש לא יאוחר מיום 31.5. במקרה דנן, רשאית ועדת המכסות להאריך את מועד ניצול אבן הדרך עד 45 ימים נוספים. לצורך קביעת תקופת ההארכה רשאית ועדת המכסות לקחת בחשבון, בין היתר, גם את המיקום הגאוגרפי ממנו מיובאת הסחורה.
			1. יבואן אשר מועד בחינת ניצול אבן הדרך הוארך לו ולא עמד ביעדי ניצול אבן הדרך, אינו זכאי להגיש בקשה במסגרת היתרות של אותה שנה.
			2. על אף האמור בסעיפים 8.2.2.2 ו – 8.2.2.3. רשאית הוועדה להקצות מכסות גם אם המבקש לא עמד בשיעור ניצול של 85% מהמכסה, וזאת במקרים הבאים:
				1. כאשר אי החלוקה למבקש עלולה להביא להקצאה לא סבירה למבקשים אחרים;
				2. כאשר המבקש קיבל מכסה בשנה או בשנתיים שקדמו לשנה בה מבוקשות המכסות ועמד ביעד הניצול של 85%;
				3. כאשר מדובר במכסה מנדטורית אשר לא תנוצל במלואה במידה ובקשת המבקש תידחה;
	1. **מכסות מנדטוריות המחולקות על ידי ועדת המכסות, למעט מכסות בעלות ביקוש גבוה**
		1. תוקף רישיון שיחולק למחצית הראשונה של השנה יהיה עד ליום 31 למאי באותה שנה.
		2. תוקף הרישיון שיחולק למחצית השנייה של השנה יהיה עד יום 31 בדצמבר באותה שנה.
		3. **חובות מקבל הרישיון:**
			1. יבואן שלא ניצל 50% מהכמות שהוקצתה לו ברישיון עד ליום 31.5, לא יהיה זכאי להקצאת מכסות בחלוקת היתרות, ובחלוקת המכסות בשנה שלאחר מכן.
			2. יבואן שלא ניצל 50% מהכמות שהוקצתה לו ברישיון עד ליום 31.12, לא יהיה זכאי להקצאת מכסות בשנה לאחר מכן.
			3. על אף האמור בסעיף 8.3.1 רשאית הוועדה להאריך את תוקף הרישיון לניצול המכסה במקרים הבאים:
				1. היבואן הציג בפני ועדת המכסות שטר מטען עד לתאריך 31.5 המעיד כי הסחורה הושטה לישראל. במקרה דנן, רשאית מרכזת ועדת המכסות להאריך את תוקף הרישיון בגין הכמות שהושטה עד סוף אותה שנה קלנדרית.
				2. במקרים חריגים כגון: שביתה בנמל המוצא, פגעי מזג האוויר, כוח עליון וכיוצ"ב, שינומקו בכתב ויגובו בכל האסמכתאות הרלוונטיות רשאי יבואן להגיש בקשה לוועדת המכסות להארכת מועד בחינת ניצול אבן הדרך ברישיון שניתן לו. בקשה להארכת המועד תוגש לא יאוחר מיום 31.5. במקרה דנן, רשאית ועדת המכסות להאריך את תוקף הרישיון בגין הכמות שהושטה, עד 45 ימים נוספים. לצורך קביעת תקופת ההארכה רשאית ועדת המכסות לקחת בחשבון, בין היתר, גם את המיקום הגאוגרפי ממנו מיובאת הסחורה.
				3. במקרים בהם היבואן עמד באחוז הניצול הקבוע בסעיפים 8.3.3.1-8.3.3.2 לעיל, בשנה או בשנתיים שקדמו לשנה בה מבוקשות המכסות.
			4. על אף האמור בסעיפים 8.3.3.1 ו- 8.3.3.2 רשאית הוועדה להקצות מכסות גם אם המבקש לא עמד בשיעור ניצול של 50% מהמכסה, וזאת במקרים הבאים:
				1. כאשר אי החלוקה למבקש עלולה להביא להקצאה לא סבירה למבקשים אחרים;
				2. כאשר המבקש קיבל מכסה בשנה או בשנתיים שקדמו לשנה בה מבוקשות המכסות ועמד ביעד הניצול של 50%;
				3. כאשר מדובר במכסה מנדטורית אשר לא תנוצל במלואה במידה ובקשת המבקש תידחה;
	2. **מכסות וולונטריות המחולקות ע"י הוועדה**
		1. תוקף רישיון היבוא יהיה עד ליום 31.12 באותה שנה. הוועדה רשאית לתת רישיון לתקופה מוגבלת יותר כדי לעמוד בכל דין.
		2. רישיון היבוא שיונפק אינו ניתן להארכה.
		3. יבואן שלא ניצל את הכמות שהוקצתה לו, רשאית הוועדה לשקול את אי הניצול בעת הקצאת המכסות בחלוקת היתרות וכן בשנה לאחר מכן.
	3. **מכסות המחולקות ע"י מרכזת הוועדה בשיטת כל הקודם זוכה**
		1. **רישיון היבוא תוקפו ,והארכתו**
			1. רישיון יבוא יינתן בתוך 14 ימי עבודה מיום הגשת הבקשה כמפורט בסעיף 3 לצו יבוא חופשי, התשע"ד – 2014.
			2. תוקף רישיון היבוא יהיה לשלושה חודשים מיום הנפקתו.
			3. יבואן שלא ניצל מהכמות שהוקצתה לו ברישיון היבוא, יהיה זכאי להגיש בקשה נוספת להקצאה לאחר פקיעת רישיון היבוא הראשון. על אף האמור, יבואן שניצל למעלה ממחצית מהכמות שהוקצתה לו, יהיה זכאי להגיש בקשה נוספת להקצאה טרם פקיעת רישיון היבוא הקיים, בכפוף לביטול רישיון היבוא הקיים.
			4. מרכזת הוועדה רשאית לאשר את הארכת רישיון היבוא ב-30 ימים נוספים. בקשה להארכת רישיון היבוא תוגש כל עוד רישיון היבוא בתוקף.
		2. **אמות מידה לחלוקה בשיטת כל הקודם זוכה**
			1. הקצאת מכסה תינתן בכמות של עד 25 טון למבקש במידה ומדובר במכסה שנתית בהיקף של עד 300 טון כולל, ובכמות של עד 45 טון למבקש במידה ומדובר במכסה שנתית בהיקף של מעל 300 טון.
			2. על אף האמור בסעיף 8.5.2.1 –
				1. במידה ומדובר במכסה עם ביקוש נמוך אשר יובאה בפועל בשלוש השנים שקדמו להגשת הבקשה על ידי לא יותר משלושה יבואנים, תחלק מרכזת הוועדה מכסה בכמות גדולה יותר, בהתאם לפרסום מראש.
				2. במידה והמבקש הציג שטר מטען המעיד כי הסחורה הושטה לישראל, תנתן למבקש מכסה בגובה הכמות הקבועה בשטר המטען, בכפוף לקיומה של יתרה במכסה.
				3. במידה ומדובר במכסה שנתית בכמות מעל 300 טון, אשר המבקש יבא ממנה בפועל כמות משמעותית בשנתיים שקדמו להגשת הבקשה, רשאית מרכזת הוועדה לחלק כמות גבוהה מ45 טון, בהתאם לשיקול דעתה.
	4. **מכסות שקבעה הוועדה שתחולקנה באמצעות הליך תחרותי**
		1. תוקף הרישיון יהיה עד ליום 31.12 לשנת ההקצאה ובכפוף לאופן חלוקת המכסה. הוועדה רשאית לתת רישיון לתקופה מוגבלת יותר כדי לעמוד בכל דין.
		2. רישיון היבוא שיונפק אינו ניתן להארכה.
		3. תנאי הסף להליך התחרותי, חובות הזוכים בהליך, הסנקציות החלות על יבואן שמפר את מחויבויותיו בהליך התחרותי וכן פרטים נוספים יפורטו בהליכים התחרותיים הספציפיים שיפורסמו על ידי ועדת המכסות. למען הסר ספק יובהר לעניין זה כי על יבואן לעמוד בהוראות הקבועות בכללים הקבועים בהוראת המנכ"ל ובהליך התחרותי
		4. אכיפה ובקרה על עמידת הזוכים בתנאי ההליך התחרותי תתבצע בהתאם לקבוע בהוראת מנכ"ל זו ובהוראות ההליכים התחרותיים כפי שיפורסמו מעת לעת. למען הסר ספק, למשרד הסמכות להתנות את חלוקת המכסות במסגרת ההליכים התחרותיים בעמידה בהוראות ההליך, הפקדת ערבויות כדין, עמידה ביעדי ניצול וכן עמידה ביתר הוראות ההליכים התחרותיים.
1. **הוראות נוספות בנוגע לרישיון היבוא**
	1. רישיון היבוא שיונפק הינו אישי ולא ניתן להעברה.
	2. על אף האמור בסעיף 9.1, מרכזת הוועדה רשאית להעביר רישיון יבוא בין חברות בתוך קבוצת חברות, בכפוף להגשת בקשה בכתב מהיבואן לו הוקצה רישיון היבוא במכסה ובתנאי שהיבואן שמקבל את המכסה עומד בתנאי הסף לקבלת המכסה.
	3. במידה וחל עיכוב במועדי חלוקת הרישיונות על ידי ועדת המכסות, רשאית ועדת המכסות להאריך את תוקף הרישיונות שניתנו עד ליום 31.5 עבור המכסות הנזכרות בסעיף 8.3 ו/או אבני הדרך לניצול המכסות הנזכרות בסעיף 8.2, בהתאם לשיקול דעתה. החלטה כאמור תרשם בפרוטוקול.
2. **מועדי חלוקת המכסות**
	1. ככלל המכסות יחולקו פעמיים בשנה:
		1. חלוקת מכסות ראשונה - הוועדה תשאף לפרסם הודעה בדבר חלוקת מכסות לשנה העוקבת במהלך השנה הקודמת והיא רשאית לפרוס את חלוקת המכסות על פני השנה, עד חודש נובמבר, בהתאם לפרסומים באתר האינטרנט של המשרד ובעיתונות הכתובה, כמפורט בסעיף 16.
		2. חלוקת מכסות שניה – תכלול מכסות שלא נוצלו על ידי היבואנים בחלוקה הראשונה ו/או מכסות שבחלוקה הראשונה חולק רק חלק מסך המכסה העומדת לחלוקה (להלן: "**יתרות**"). הודעה בדבר חלוקת היתרות תפורסם במהלך חודש יוני ובמקביל תפתח האפשרות להגיש בקשות. חלוקת היתרות של המכסות המנדטוריות תתקיים לא יאוחר ממהלך חודש יולי. כל האמור בהתאם לפרסומים באתר האינטרנט של המשרד ובעיתונות הכתובה, כמפורט בסעיף 16. הוועדה רשאית להחליט על חלוקת היתרות על פי בקשות שהוגשו בתחילת השנה ולא לפרסם הודעה נוספת.
		3. חלוקת מכסות שניה במכסות המחולקות בהליך תחרותי תתקיים בהתאם לתנאים ולוחות הזמנים הקבועים בהליך התחרותי.
		4. על אף האמור לעיל, במידה ונותרו יתרות של מכסות שלא חולקו במועדי החלוקה המפורטים בסעיף זה, מרכזת הוועדה תחלק את המכסות האמורות על בסיס כל הקודם זוכה, אלא אם נקבע אחרת בהליך תחרותי.
	2. מכסות המחולקות בשיטת כל הקודם זוכה יחולקו לאורך כל השנה בכפוף להמצאות יתרות.
3. **אופן הגשת הבקשות והטיפול בהן**
	1. מבקש המעוניין להגיש בקשה למכסה נדרש ראשית להגיש בקשה לרישום יבואן לאותה שנה קלנדרית. עם קבלת אישור רישום היבואן מהמשרד המבקש יהא רשאי להגיש בקשות לקבלת מכסות במהלך אותה השנה.
	2. המבקש יגיש את הבקשות לרישום יבואן ולרישיון יבוא על גבי טופס מקוון בלבד, באופן מלא ומדויק (בקשות שיוגשו באמצעות הפקס או בדואר או בדואר אלקטרוני או כל אמצעי אחר למעט הטופס המקוון, לא יתקבלו).
	3. **הגשת בקשה לרישום יבואן**

המבקש יצרף את המסמכים הבאים:

* + 1. אישור בהתאם לסעיף 2 לחוק עסקאות גופים ציבוריים, התשל"ו-1976.
		2. אישור רישום כיבואן מזון בשירותי המזון והתזונה – שירות המזון הארצי במשרד הבריאות. על אף האמור, במכסה אשר תיאור פרט המכס קובע כי אינה למאכל, לא ידרש המבקש להציג אישור כאמור בסעיף זה.
		3. יבואני משקאות חריפים ימציאו אישורים ממשרד הכלכלה והתעשייה במקום אישור רישום כיבואן מזון בשירותי המזון והתזונה – שירות המזון הארצי במשרד הבריאות. יבואני מזון לבעלי חיים רשאים להגיש אישור רישום כיבואן בשירותים הוטרינריים במשרד החקלאות ופיתוח הכפר במקום אישור רישום כיבואן מזון בשירותי המזון והתזונה – שירות המזון הארצי במשרד הבריאות.
		4. אישור בדבר העדר חובות של מגיש הבקשה לרשם החברות וכי אינה חברה "מפרת חוק" או שהיא בהתראה לפני רישום כחברה מפרת חוק (ניתן להגיש תדפיס החברה מאתר רשם החברות, בצרוף חותמת וחתימת מורשה חתימה בחברה או אישור מרשם החברות).
		5. יבואן ותיק כמפורט בסעיף 3.9 יצרף לראיה רשימונים בגין יבוא שביצע על שמו.
		6. יבואן חדש יצרף אישור רואה חשבון המעיד על פעילות בתחום המזון בשנה האחרונה. על אף האמור, במכסה אשר תיאור פרט המכס קובע כי אינה למאכל, לא יידרש מגיש הבקשה להציג אישור רואה חשבון כאמור בסעיף זה.
		7. יבואני תעשייה יצרפו אישור יצרן מטעם משרד הבריאות.
	1. **הגשת הבקשה לרישיון יבוא במכסה**
		1. מכסה יכול שתכיל מספר פרטי מכס אולם כל מבקש רשאי להגיש בקשה אחת בלבד למכסה, דהיינו הגשת בקשה אחת בלבד בה יפרט את מספר פרטי המכס אותם הוא מבקש לייבא, מתוך המכסה.
		2. יש למלא את הכמויות המבוקשות ביחידת מידה של ק"ג ולא ביחידות מידה של טון.
		3. לבקשה לרישיון יבוא במכסה יצורפו המסמכים הבאים:
			1. הצהרה בה המבקש מצהיר, בין היתר, כי הוא מודע לחובתו לנצל את המכסה במועד בהתאם לסעיפים 8.2.2.1-8.2.2.2 ו-8.3.3.1-8.3.3.2; כי הוא המגיש היחיד מקבוצת חברות; וכי הוא מתחייב לאפשר לוועדת המכסות גישה לכל מידע או מסמך שידרשו על ידיה.
			2. מבקש המעוניין לבצע יבוא משותף יצרף לבקשת המכסה מכתב המנמק את הסיבה שבגינה נאלץ לייבא במשותף. למכתב הפנייה יצרף מסמכים התומכים את בקשתו ויציין את שמות היבואנים עמם מתכוון לבצע את היבוא המשותף.
			3. עסק קטן המבקש לקבל העדפה יצרף אישור רואה חשבון על מחזור כספי שנתי של בין 1-20 מליון ₪.
			4. יבואני תעשייה יצרפו אישור רואה חשבון המציין את צריכת חומר הגלם בשנה החולפת.
		4. חלוקת המכסות תתבצע בהתאם למידע אשר נמסר בטופס הבקשה. באחריות מגיש הבקשה למלא את הטופס בהתאם לכלל הוראותיו ולצרף את כל המסמכים הנדרשים. טופס אשר יוגש שלא בהתאם להוראות הקבועות בפרסום המכסה, בהוראת מנכ"ל זו וכן בנוסח הטופס עצמו, לא יתקבל והבקשה תדחה.
	2. **בדיקת סטטוס הבקשה**
		1. המבקש יקבל מכתב אישור בו מצוין מספר הבקשה. יודגש, רק מכתב אישור הנושא את הכותרת: "אישור קליטת בקשתך מספר ... מיום..." מהווה אישור לקליטת הבקשה במערכת הממוחשבת.
		2. על המבקש חלה האחריות לבדוק במערכת המקוונת "סטטוס-נט" (https://apps.moital.gov.il/UsersRegistrationSystem/default.aspx) באיזה מצב נמצאת בקשתו ולמלא אחר הוראות המערכת וזאת עד למצב בו נמסר למבקש כי בקשתו הועברה להחלטת הוועדה.
		3. לאחר תום המועד האחרון להגשת הבקשות לא ניתן יהיה לצרף מסמכים נוספים לבקשה. מבקש י אשר לבקשתו לא יצורפו כל המסמכים הנדרשים לא יהיה זכאי לקבל מכסה. בקשות שלא הוגשו במלואן או שלא צורפו להן כל המסמכים הנדרשים, עד המועד האחרון שפורסם, לא תטופלנה. על אף האמור, במקרים חריגים בלבד, רכזת הוועדה רשאית לאשר הוספת מסמכים נוספים וזאת בתוך שלושה ימים מהמועד האחרון להגשת הבקשות או בתוך 24 שעות ממועד בדיקת הבקשה.
	3. **בדיקת הבקשה**
		1. המינהל יבדוק את הבקשות ויעביר את כל הבקשות לדיון בפני הועדה.
		2. יובהר כי, בעת החלטה על הקצאת המכסות המשרד רשאי להתחשב בניסיון לטוב ולרע עם המבקש – של המשרד או של גורמים אחרים (ככל שידוע לו) – לרבות עם נושאי משרה בכירים במבקש.
	4. **אישור הבקשה**

רישיון הייבוא יישלח למבקש שבקשתו אושרה באמצעות המערכת הממוחשבת.

1. **הוועדה**
	1. **חברי הוועדה**

לצורך ביצועו של הוראה זו מינה השר ועדה שחבריה הם:

* + 1. מנהל מינהל יבוא – יו"ר הוועדה. ימלא את מקומו בהעדרו נציג מינהל יבוא.
		2. נציג מינהל סחר חוץ – חבר;
		3. נציג מינהל תעשיות - חבר;
		4. נציג נוסף מהמשרד שימונה על פי המלצת המנכ"ל – חבר;
		5. נציג מנהל יבוא – חבר;
		6. חשב המשרד או נציגו – חבר;
		7. נציג אגף תקציבים, משרד האוצר – חבר;
	1. נציג מינהל יבוא ישמש גם כמרכז הועדה.
	2. נציג רשות התחרות ישמש כיועץ לוועדה. ועדת המכסות רשאית להזמין את נציג רשות התחרות להיות נוכח בישיבותיה – כולן או מקצתן.
	3. הוועדה רשאית להזמין כל אדם אחר אשר יכול, לדעתה, לסייע לה בגיבוש החלטותיה.
	4. **סדר עבודת הוועדה**
		1. יו"ר הוועדה יזמן את ישיבת הוועדה לפי שיקול דעתו או לבקשת אחד מחברי הוועדה.
		2. מניין חוקי לקיום דיון ולקבלת החלטה ע"י הוועדה: 4 מחברי הוועדה בהם יו"ר הוועדה או ממלא מקומו וחשב המשרד או נציגו.
		3. נציגת היועצת המשפטית תהיה נוכחת בכל ישיבות הוועדה, אלא במקרים מיוחדים בהם נבצר ממנה להשתתף בישיבה, כאשר גם במקרים אלו, הפרוטוקול יבחן ויאושר בהיבטים המשפטיים שלו על ידי הנציגה.
		4. החלטות הוועדה תתקבלנה ברוב קולות. במקרה של שוויון יכריע קולו של יו"ר הוועדה.
		5. עמדת נציג הלשכה המשפטית תכריע בסוגיות משפטיות. עמדת נציג החשב הכללי תכריע בנושאים שעניינם ביצוע התקציב המשרדי, ככל שיהיו.
		6. הוועדה תערוך פרוטוקול של ישיבותיה. פרוטוקול הישיבה והחלטותיה ייחתמו ע"י יו"ר הוועדה או ממלא מקומו.
		7. בנסיבות ומטעמים מיוחדים, ובכפוף לאישור יו"ר הוועדה, ניתן לקיים ישיבת ועדה בסבב דואר אלקטרוני או בשיחת וועידה. לא ניתן לקבל החלטה בסבב מיילים בנוגע לסוגיות הנוגעות לאופן חלוקת המכסות על ידי ועדת המכסות ולהקצאתן או שלילתן, למעט תיקון טעות טכנית בהקצאת מכסה למבקש בודד. תנאי לאישור החלטה במייל הינו אישור בכתב במייל של ההחלטה על ידי רוב חברי הוועדה, בהתאם למניין החוקי הקבוע בסעיף 12.4.2 לעיל.
		8. ביקש חבר הוועדה שלא לקיים הדיון בסבב מיילים כנאמר בסעיף 13.4.8, יפעל מרכז הוועדה לכנס את הוועדה בהקדם האפשרי.
	5. **סמכויות הוועדה**

הוועדה מוסמכת לקבל כל החלטה הדרושה לשם הפעלת הוראה זו, לרבות הסמכויות הבאות:

* + 1. לבחון את הבקשות השונות.
		2. לבקש מהמבקשים הבהרות להצעותיהם, ככל שנדרש.
		3. להחליט על חלוקת המכסות בהתאם לתנאי הסף ואמות המידה שנקבעו בהוראה זו, בהתאם להיקף המכסות העומד לחלוקה ולבקשות שהוגשו; במסגרת זו הוועדה תהא רשאית להתחשב בניסיון עבר של מבקש הסיוע בבקשות קודמות.
		4. לקבוע את שיטת החלוקה.
		5. לקבוע ביחס לכל מכסה את הכמות המרבית של חלוקת מכסה לזכאי.
		6. לשמור לא לחלק כמות מסוימת מהמכסה למקרה של אי התאמה בחלוקה.
		7. לקבוע כי מכסות שלא נוצלו לשביעות רצונה של הוועדה, יחולקו בשיטת כל הקודם זוכה.
		8. לאשר בקשות לתיקונים במידה ויוכח כי מדובר בטעויות סופר או טעויות חשבונאיות.
		9. לוועדה שמורה הזכות לפנות במהלך הבדיקה ובכל עת לאחר חלוקת המכסות אל המבקשים בכדי לקבל הבהרות לבקשתם או מסמכים ומידע.
		10. לאשר יבוא משותף במקרים חריגים.
		11. הוועדה שומרת לעצמה את הזכות לדרוש דיווחים ו/או אסמכתאות לצורך בדיקת מימוש המכסה וכן לבצע ביקורות בשטח וכל פעולה נוספת שתניח את דעתה בכל הנוגע לקיום התחייבויות מקבלי המכסה לפי הוראה זו וההליכים התחרותיים המפורסמים מכוחה.
		12. לקבוע הליכים תחרותיים או נהלים להפעלת הוראה זו.
		13. לקבוע את סדרי עבודתה.
1. **דיון חוזר**
	1. מבקש הסבור כי בקביעות עובדתיות בהחלטת הוועדה נפלה טעות, לרבות קביעתו כשייך לקבוצת חברות, רשאי להגיש לוועדה בקשה לדיון חוזר, תוך 30 יום מיום קבלת ההודעה על דחיית בקשתו.
	2. הוועדה תדון בבקשה תוך 10 ימי עבודה. במידה ותמצא הוועדה כי יש מקום לתקן החלטתה ולהקצות מכסה למבקש, אולם המכסות לאותה השנה כבר חולקו במלואן, תינתן מכסה זו בעת חלוקת המכסות בשנה העוקבת.
	3. למרות האמור לעיל, במקרה בו נבדקה הטענה ע"י מרכזת הוועדה ונמצאו אסמכתאות המעידות כי לא נפלה טעות בנתונים אשר הוצגו בפני הוועדה, רשאית מרכזת הוועדה לאחר התייעצות עם הלשכה המשפטית, להשיב למבקש באישור יו"ר הוועדה בלבד.
	4. יובהר כי לא ניתן להגיש בקשה לדיון חוזר בשל החלטות בדבר אופן הפעלת שיקול דעת הוועדה בהתאם להוראות סעיף 5.
2. **ביקורת על עמידה בתנאי הרישיון**
	1. יבואן שזכה במכסה מתחייב לאפשר לחברי ועדת מכסות או מי מטעמם לבקר את אופן מימוש המכסה ולפקח על עמידתו בתנאים המפורטים בהוראה זו או בהליך התחרותי לפיו ניתנה המכסה.
	2. ביקורת כמפורט לעיל תכלול בין היתר:
		1. עיון בדו''חות החשבונאיים ובמסמכים של היבואן, וזאת בהתאם לשיקול דעתם של חברי ועדת מכסות או נציגם.
		2. ביצוע ביקורת בכל עת סבירה בבתי העסק בהם נמכרים המוצרים שיובאו במסגרת המכסה, ובכלל זאת צילום המוצרים הנמכרים, עריכת קנייה, הצגת שאלות לבעל העסק, דרישת כל מידע ומסמכים וביצוע כל בדיקה נוספת הנדרשת באופן סביר לצורך בחינת עמידת הזוכה במכסה בתנאים שנקבעו למימוש המכסה.
		3. אין בפיקוח מטעם ועדת המכסות כדי לשחרר את היבואן במכסה מהתחייבויותיו באשר לאופן מימוש המכסה.
	3. ביקורת בהליכים תחרותיים
		1. לצורך ביצוע ביקורות על עמידת הזוכים בהוראות ההליכים התחרותיים רשאית הוועדה להסמיך את מינהל אכיפה ומדידה במשרד לשמש כזרועה הארוכה של הוועדה.
		2. כתב הסמכה לביצוע הביקורות יחתם על ידי יו"ר הוועדה מדי שנה בחודש דצמבר לשנה שאחרי, יכלול הנחיות למנהל אכיפה ומדידה מטעם ועדת המכסות לביצוע הבקרה ויתייחס להוראות ההליכים התחרותיים אשר יפורסמו באותה שנה.
		3. פעילות מינהל אכיפה ומדידה לצורך ביצוע ביקורות על עמידת הזוכים בהוראות ההליכים התחרותיים תוסדר בנוהל עבודה אשר יתעדכן מעת לעת.
3. **הפרת ההוראה, סנקציות ועונשין**
	1. תוקפו של רישיון הייבוא הינו לתקופה המצוינת בו, במהלכה רשאית ועדת המכסות לבטל או להתלות את הרישיון, לקבוע כי לא יונפק ליבואן רישיון יבוא לתקופה שלא תעלה על חמש שנים, או לחלט ערבות במידה והופקדה וכן לנקוט בכל סנקציה נוספת הקבועה בהליכים התחרותיים המוצאים מכוח הוראה זו. הוועדה רשאית לנקוט בסנקציות האמורות לאחר שנתנה ליבואן הזדמנות להשמיע את טענותיו, אם נוכחה כי התקיים אחד מאלה:
		1. הופר תנאי מהותי, דרישה מהותית או הגבלה מהותית שנקבע ברישיון תקף, ברישיון קודם או לצורך מתן הרישיון.
		2. הרישיון ניתן על יסוד מידע כוזב או שגוי.
		3. היבואן לא עמד בהתחייבות שלקח על עצמו, או לא קיים הוראה שנקבעה בהוראה זו, או תנאי שקבעה ועדת המכסות.
		4. יבואן ביצע יבוא משותף ללא אישור מראש של הוועדה.
	2. החלטת הוועדה תינתן לאחר שנתנה ליבואן הזדמנות להשמיע את טענותיו. הוועדה רשאית לפרסם את עיקרי ההחלטה באתר המשרד.
	3. חברה שתהא בעלת חוב, או במעמד של מפרת חוק או בהתראה, במהלך תקופת הרישיון, יבוטל הרישיון שניתן לה.
4. **פרסום**
	1. המינהל יפרסם באתר המשרד את רשימת המכסות העומדות לחלוקה.
	2. המינהל ישאף לפרסם עד חודש נובמבר בכל שנה, בעיתון יומי נפוץ ובאינטרנט, הודעה בדבר הזמנה להגיש בקשה לקבלת מכסות לשנה הבאה. בהודעה יפורטו, בין היתר כמות המכסות העומדות לחלוקה והמועד האחרון להגשת בקשות כפי שנקבע על ידי הוועדה.
	3. לא הוגשו כלל בקשות למכסה, רשאית הוועדה להאריך את המועד להגשת בקשות בפרק זמן נוסף או להחליט כי המכסה תחולק בשיטה של כל הקודם זוכה בהתאם לסדר קבלת הבקשות. הודעות בהתאם לסעיף זה יפורסמו באתר האינטרנט של המשרד וכן תפורסם באתר הכמות העדכנית העומדת לחלוקה.
	4. המינהל יפרסם באתר המשרד את שיטת החלוקה שבחר, את שמות הזוכים במכסה ואת הכמות בה זכה כל אחד מהם זאת בכפוף לכל דין לרבות "סוד מסחרי" כהגדרתו בחוק עוולות מסחריות, תשנ"ט-1999.
	5. במידה והחליטה הוועדה לחלק מכסות שנותרו בידה לאחר חלוקת היתרות בשיטת כל הקודם זוכה, בהתאם לאמור בסעיף 10.1.4, תפרסם הודעה באתר האינטרנט של המשרד וכן תפורסם הכמות העדכנית העומדת לחלוקה.
	6. בהליכים תחרותיים המינהל יפרסם באתר המשרד את המחירים הזוכים למוצרים ומקום מכירתם.
5. **תחולה**
	1. תחילתה של הוראה זו מיום חתימתה, והיא מחליפה את הוראות מנכ"ל מס' 2.7 מתאריך 6.1.21.
	2. הוראות מנכ"ל קודמות ימשיכו לחול לגבי ההקצאות שנעשו מכוחן.

**רון מלכא**

**המנהל הכללי**

**ירושלים, ח' חשון תשפ"ב**

 **14 באוקטובר 2021**